Innspill til Sak 33.17

**Oppmerksomhet fra NfN ved spesielle anledninger.**Jeg håper at de følgende oppfatninger kan være et grunnlag for drøfting av denne saken:

Det er bedriftene som er NfN-medlemmer, ikke den enkelte som representerer medlemmet, og det bør etter min oppfatning være førende for NfNs policy.

Typiske anledninger for å vise oppmerksomhet er:

* «Runde» fødselsdager mens vedkommende utfører oppgaver for NfN eller har valgte tillitsverv
* Utført jobb for NfN som er så spesiell (tid/kvalitet/arbeidsomfang etc) at det faller naturlig å markere det
* Avslutning av tillitsverv en er valgt til i NfN, som f. eks. styremedlem, revisor
* Avslutning av lederoppgaver i/for NfN som vedkommende har hatt over lang tid, evt. ved fratreden som følge av pensjonering
* Dødsfall mens vedkommende har hatt oppgaver som nevnt ovenfor, evt. mens vedkommende har representert medlemmet som «hovedmedlem».

Vi har nettopp hatt et tilfelle av sistnevnte, og styret valgte å sende en hilsen fra NfN til begravelsen med en blomsterbukett /m bånd.
Selv om det er en fin gest fra NfN, synes jeg nok personlig at dette er «i ytterkant» av hva som bør omfattes i vår policy. En bisettelse er en privat anledning, mens vår hilsen fra NfN er på grunn av at han representerte sin arbeidsgiver hos oss. Etter hans død går jo da egentlig en slik hilsen til hans familie som NfN gjensidig ikke kjenner hverandre/har noe forhold til. Personer fra andre NfN-medlemmer som går i begravelsen gjør det som følge av egne personlige relasjoner.

I den grad NfN skal vise noen en oppmerksomhet ved anledninger som nevnt ovenfor, synes jeg at det skal være et hovedmoment at vedkommende selv kan ta imot og ha glede av det. Oppmerksomhet ved dødsfall bør være unntak.
I så måte kan kulepunktene 2-4 være aktuelle ved begge disse vurderingene.
Jeg synes at vi ikke skal etablere en «automatikk» for noen av tilfellene.
F. eks kan det være at en oppmerksomhet mot en «rund» fødselsdag kan begrunnes med kulepunkt 2, og ved dødsfall med kulepunkt 3?

Mitt forslag til policy er derfor at styret vurderer hver aktuell anledning individuelt og hovedsakelig på grunnlag av forutsetninger som nevnt i kulepunkt 2-4 ovenfor.

Oslo, 8. august 2017

Olav Egil

**Policy for «Oppmerksomhet fra NfN ved spesielle anledninger»**

Ved spesielle anledninger er det naturlig at NfN viser eller gir en oppmerksomhet. Det er viktig å legge til grunn at det er bedriftene som er NfN-medlemmer, ikke den enkelte som representerer medlemmet. Dette sammen med NfNs begrensede økonomiske rammer vil være førende for håndteringen av policyen.

Typiske anledninger for å vise oppmerksomhet er:

1. Utført jobb for NfN som er så spesiell (tid/kvalitet/arbeidsomfang etc) at det faller naturlig å markere det.
2. Avslutning av tillitsverv en er valgt til i NfN, som f. eks. styremedlem, revisor.
3. Avslutning av lederoppgaver i/for NfN som vedkommende har hatt over lang tid, evt. ved fratreden som følge av pensjonering eller liknende.
4. Dødsfall mens vedkommende har hatt oppgaver som nevnt ovenfor, evt. mens vedkommende har representert medlemmet som aktivt «hovedmedlem»

Styret vurderer hver enkelt aktuell anledning individuelt og hovedsakelig på grunnlag av forutsetninger som nevnt i kulepunktene ovenfor.

Det gis ikke oppmerksomhet/takk til representanter for medlemsbedriftene eller andre «eksterne» bidragsytere ved innlegg eller annen medvirkning på møter, konferanser eller samlinger. Dette forankret i en utvikling innen bransjen om at slike gaver/oppmerksomheter, kan oppfattes som bestikkelser og kan være i strid med de respektive bedrifters interne policy. Dette må også hensyntas ved vurderinger av oppmerksomhet i forbindelse med ovenstående punkter.

All oppmerksomhet skal være innenfor normale rammer og slik at de ikke utløser skatteplikt for partene.